Priekšlikums PADOMES LĒMUMS, ar ko nosaka nostāju, kas Savienības vārdā jāieņem Apvienoto Nāciju Organizācijas Eiropas Ekonomikas komisijas Administratīvajā komitejā attiecībā uz jauno noteikumu projektu par ūdeņraža un degvielas šūnu transportlīdzekļiem /* COM/2014/0678 final - 2014/0313 (NLE) */





PASKAIDROJUMA RAKSTS 1. PRIEKŠLIKUMA KONTEKSTS · Priekšlikuma pamatojums un mērķi Apvienoto Nāciju Organizācijas Eiropas Ekonomikas komisija (ANO/EEK) starptautiskā līmenī izstrādā saskaņotas prasības, kuru mērķis ir likvidēt tehniskos šķēršļus, kas apgrūtina mehānisko transportlīdzekļu un šādos transportlīdzekļos izmantotu sistēmu tirdzniecību starp Pārskatītā 1958. gada nolīguma[1] līgumslēdzējām pusēm, un nodrošināt, lai šādi transportlīdzekļi un sistēmas garantētu augstu drošuma līmeni un vides aizsardzību. ANO/EEK nesen pabeigusi noteikumu projektu par vienotiem noteikumiem, kas attiecas uz mehānisko transportlīdzekļu un to sastāvdaļu apstiprināšanu attiecībā uz tādu transportlīdzekļu ar drošību saistīto veiktspēju, kas darbināmi ar ūdeņradi[2]. Šo noteikumu projekta mērķis ir nodrošināt augstu drošības līmeni attiecībā uz saspiesta ūdeņraža glabāšanas sistēmām, transportlīdzekļa degvielas sistēmām un to īpašām sastāvdaļām. Esošie Vispārējie tehniskie noteikumi Nr. 13 par ūdeņraža drošumu, kas pieņemti ar Padomes Lēmumu 10157/13[3], tiek efektīvi transponēti jauno ANO/EEK noteikumu projektā. Šā priekšlikuma mērķis ir formulēt Savienības nostāju attiecībā uz minēto ANO/EEK noteikumu projektu par ūdeņraža drošumu un tādējādi nodrošināt, ka Savienība, ko pārstāv Komisija, balsojumā var šo projektu atbalstīt. ES līmenī Eiropas Parlamenta un Padomes Direktīvas 2007/46/EK[4] IV pielikuma I daļas 62. postenī attiecībā uz ūdeņraža drošumu paredzēts piemērot Eiropas Parlamenta un Padomes Regulu (EK) Nr. 79/2009[5]. Vēlāk veic pasākumus, lai Eiropas Savienībā varētu piemērot ANO/EEK noteikumu projektu par ūdeņraža drošumu tādu transportlīdzekļu tipa apstiprināšanā, kas aprīkoti ar šādām sistēmām, kā ekvivalentu esošajiem ES noteikumiem. · Vispārīgais konteksts Eiropas Parlamenta un Padomes Regulā (EK) Nr. 79/2009 noteikti sīki izstrādāti noteikumi par tipa apstiprinājumu ar ūdeņradi darbināmiem transportlīdzekļiem un to sastāvdaļām. Tagad ir paredzēts, ka Savienība saistīto jauno ANO/EEK noteikumu projektu par ūdeņraža drošumu balsojumā atbalstīs, lai iegūtu kopējas starptautiskā līmenī saskaņotas prasības, kas atvieglotu starptautisko tirdzniecību. Tas ļaus Eiropas transportlīdzekļu ražotāju un piegādātāju nozarei ievērot vienu prasību kopumu, kas atzīts visā pasaulē, proti, attiecīgajās Pārskatītā 1958. gada nolīguma līgumslēdzēju pušu teritorijās, lai veicinātu šīs videi draudzīgās tehnoloģijas piemērošanu visā pasaulē, samazinot slogu rūpniecībai, kas saistīts ar divkāršām pārbaudēm un sertifikāciju saskaņā ar atšķirīgiem valstu vai reģionālajiem tiesību aktiem attiecībā uz transportlīdzekļiem, kas darbināmi ar ūdeņradi. · Spēkā esošie noteikumi priekšlikuma jomā Eiropas Parlamenta un Padomes Regula (EK) Nr. 79/2009, kas attiecas uz tipa apstiprinājumu ar ūdeņradi darbināmiem mehāniskiem transportlīdzekļiem. Komisijas 2010. gada 26. aprīļa Regula (ES) Nr. 406/2010, ar ko ievieš Eiropas Parlamenta un Padomes Regulu (EK) Nr. 79/2009 par tipa apstiprinājumu ar ūdeņradi darbināmiem mehāniskiem transportlīdzekļiem[6]. · Atbilstība pārējiem ES mērķiem un politikas virzieniem Priekšlikums ir saskaņā ar mērķiem, kas izklāstīti pamatdirektīvas par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu, kā arī mērķiem, kas noteikti Regulā (EK) Nr. 79/2009 par tipa apstiprinājumu ar ūdeņradi darbināmiem mehāniskiem transportlīdzekļiem. Tāpēc priekšlikums atbilst ES mērķim nodrošināt augsta līmeņa ceļu satiksmes drošību attiecībā uz mehāniskajiem transportlīdzekļiem. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS · Apspriešanās ar ieinteresētajām personām Eiropas Komisija, izstrādājot priekšlikumu, apspriedās ar ieinteresētajām personām. Ir notikusi vispārējā apspriešanās ANO/EEK neoficiālajā darba grupā ūdeņraža drošuma jautājumos, kura ietilpst pasīvās drošības darba grupā (GRSP), kā arī Vispārēju tehnisko noteikumu par ūdeņraža drošumu un no tā izrietošā, uz vispārējiem tehniskajiem noteikumiem balstītā jauno ANO/EEK noteikumu projekta izstrādes gaitā ir izplatīta informācija un notikušas diskusijas Tehniskajā komitejā mehānisko transportlīdzekļu jautājumos. · Ietekmes novērtējums Eiropas Komisija veica ietekmes novērtējumu attiecībā uz Regulu (EK) Nr. 79/2009, kas aptver ūdeņraža drošumu. Saskaņā ar ANO/EEK ierosinātie noteikumi ir papildinoši, taču tie tika analizēti, izmantojot Eiropas Komisijas pētījumu par transportlīdzekļiem, kas darbināmi ar ūdeņradi: Eiropas tiesību aktu un ANO/EEK Vispārēju tehnisko noteikumu salīdzinājumu (Īpašais līgums Nr. SI 2.575155) saskaņā ar vairākkārtējiem pamatlīgumiem par konsultāciju pakalpojumu sniegšanu autobūves nozarē (ENTR/2009/030). 3. PRIEKŠLIKUMA JURIDISKIE ASPEKTI · Ierosināto pasākumu kopsavilkums Ar priekšlikumu nosaka Savienības nostāju balsojumā par jauno ANO/EEK noteikumu projektu, kas attiecas uz mehānisko transportlīdzekļu un to sastāvdaļu apstiprināšanu attiecībā uz tādu transportlīdzekļu ar drošību saistīto veiktspēju, kas darbināmi ar ūdeņradi. · Juridiskais pamats Šā priekšlikuma juridiskais pamats ir Līguma par Eiropas Savienības darbību 114. pants saistībā ar 218. panta 9. punktu. · Subsidiaritātes princips Prasības attiecībā uz mehānisko transportlīdzekļu ūdeņraža drošumu jau ir saskaņotas Savienības līmenī. Jaunie noteikumi būs papildinoši. Tikai Savienība ir pilnvarota balsojumā atbalstīt tādus starptautiskos instrumentus kā ANO/EEK noteikumu projektu un to iekļaušanu Savienības mehāniskajos transportlīdzekļos izmantoto sistēmu tipa apstiprināšanas sistēmā. Tādējādi ne vien tiek novērsta iekšējā tirgus sadrumstalotība, bet arī nodrošināti vienādi drošības standarti visā Savienībā. Tas sniedz arī apjomradītus ieguvumus: ražojumus var izgatavot visam Savienības tirgum un pat starptautiskajam tirgum, nepielāgojot tos katras atsevišķas dalībvalsts valsts tipa apstiprināšanas prasībām. Tāpēc šis priekšlikums atbilst subsidiaritātes principam. · Proporcionalitātes princips Priekšlikums atbilst proporcionalitātes principam, jo tas paredz vienīgi tos pasākumus, kas ir vajadzīgi, lai sasniegtu mērķus, kas saistīti ar iekšējā tirgus pareizas darbības nodrošināšanu, vienlaikus nodrošinot augstu sabiedrības drošības un aizsardzības līmeni. · Juridisko instrumentu izvēle Saskaņā ar LESD 218. panta 9. punktu, nosakot nostāju, kas Savienības vārdā jāapstiprina kādā ar starptautisku nolīgumu izveidotā struktūrā, ir nepieciešams Padomes lēmums. 4. IETEKME UZ BUDŽETU Priekšlikums neietekmē Savienības budžetu. 2014/0313 (NLE) Priekšlikums PADOMES LĒMUMS, ar ko nosaka nostāju, kas Savienības vārdā jāieņem Apvienoto Nāciju Organizācijas Eiropas Ekonomikas komisijas Administratīvajā komitejā attiecībā uz jauno noteikumu projektu par ūdeņraža un degvielas šūnu transportlīdzekļiem EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 114. pantu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Ar Padomes Lēmumu 97/836/EK[7] Savienība ir pievienojusies Apvienoto Nāciju Organizācijas Eiropas Ekonomikas komisijas (ANO/EEK) Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (“Pārskatītais 1958. gada nolīgums”). (2) Standartizētās jauno ANO/EEK noteikumu projekta prasības par vienotiem noteikumiem, kas attiecas uz mehānisko transportlīdzekļu un to sastāvdaļu apstiprināšanu attiecībā uz tādu transportlīdzekļu ar drošību saistīto veiktspēju, kas darbināmi ar ūdeņradi[8], ir paredzētas, lai novērstu tehniskos šķēršļus mehānisko transportlīdzekļu un to sastāvdaļu tirdzniecībā starp Pārskatītā 1958. gada nolīguma līgumslēdzējām pusēm un nodrošinātu, ka šādi transportlīdzekļi un to sastāvdaļas sniedz augstu drošības un aizsardzības līmeni. (3) Ir lietderīgi noteikt nostāju, kas Savienības vārdā jāieņem Pārskatītā 1958. gada nolīguma Administratīvajā komitejā attiecībā uz ANO/EEK noteikumu projekta pieņemšanu, IR PIEŅĒMUSI ŠO LĒMUMU. Vienīgais pants Nostāja, kas Savienības vārdā jāieņem Pārskatītā 1958. gada nolīguma Administratīvajā komitejā, ir balsojumā atbalstīt jauno ANO/EEK noteikumu projektu par vienotiem noteikumiem, kas attiecas uz mehānisko transportlīdzekļu un to sastāvdaļu apstiprināšanu attiecībā uz tādu transportlīdzekļu ar drošību saistīto veiktspēju, kas darbināmi ar ūdeņradi, kas ietverti dokumentā ECE TRANS/ WP.29/2014/78. Briselē, Padomes vārdā — priekšsēdētājs [1] Padomes 1997. gada 27. novembra Lēmums par Eiropas Kopienas pievienošanos ANO Eiropas Ekonomikas komisijas nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām („Pārskatītais 1958. gada nolīgums”) (OV L 346, 17.12.1997., 78. lpp.). [2] ANO/EEK dokuments ECE TRANS/WP.29/2014/78. [3] Padomes 2013. gada 11. jūnija Lēmums Nr. 10157/13 par nostāju, kas Eiropas Savienības vārdā jāieņem attiecīgajās Apvienoto Nāciju Organizācijas Eiropas Ekonomikas komisijas komitejās attiecībā uz Noteikumu Nr. 13, 13-H, 16, 29, 44, 53, 79, 94, 95, 96, 117 un 130 pielāgošanu tehnikas attīstībai un priekšlikuma par Vispārējo tehnisko noteikumu par ūdeņraža un degvielas šūnu transportlīdzekļiem pieņemšanu un Apvienoto Nāciju Organizācijas Eiropas Ekonomikas komisijas Vispārēju tehnisko noteikumu Nr. 2 un Nr. 12 pielāgošanu tehnikas attīstībai. [4] Eiropas Parlamenta un Padomes 2007. gada 5. septembra Direktīva 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai ("pamatdirektīva"), (OV L 263, 9.10.2007., 1. lpp.). [5] Eiropas Parlamenta un Padomes 2009. gada 14. janvāra Regula (EK) Nr. 79/2009, kas attiecas uz tipa apstiprinājumu ar ūdeņradi darbināmiem mehāniskiem transportlīdzekļiem un ar ko groza Direktīvu 2007/46/EK, (OV L 35, 4.2.2009., 32. lpp.). [6] Komisijas 2010. gada 26. aprīļa Regula (ES) Nr. 406/2010, ar ko ievieš Eiropas Parlamenta un Padomes Regulu (EK) Nr. 79/2009 par tipa apstiprinājumu ar ūdeņradi darbināmiem mehāniskiem transportlīdzekļiem, (OV L 122, 18.5.2010., 1. lpp.). [7] Padomes 1997. gada 27. novembra Lēmums par Eiropas Kopienas pievienošanos ANO Eiropas Ekonomikas komisijas nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām („Pārskatītais 1958. gada nolīgums”), (OV L 346, 17.12.1997., 78. lpp.). [8] ANO/EEK dokuments ECE TRANS/WP.29/2014/78.